હિન્દી અને ભોજપુરીમાં બનેલ ૩૯ મિનિટની નાનકડી ફિલ્મ “સ્માઈલ પિન્કી” જેમણે જોઈ છે તેમના માટે આ વેબસાઈટનો ઉલ્લેખ આશ્ચર્ય નહીં જન્માવે. જો કે એ કોઈ બ્લોકબસ્ટર હિન્દી ફિલ્મ નથી એટલે તમે તેનું નામ સાંભળ્યુ હોય એવી શક્યતા ઓછી ખરી. આ ફિલ્મને વર્ષ ૨૦૦૮ માટેનો શ્રેષ્ઠ ટૂંકી ફિલ્મ માટેનો અકાદમી પુરસ્કાર (ઓસ્કાર એવોર્ડ) મળ્યો હતો. ફિલ્મની કહાણી ભારતના કોઈક ગરીબ ગ્રામ્ય વિસ્તારમાં જન્મેલી પિન્કી સોનકરના ચીરાઈ ગયેલા ઉપલા હોઠ સાથેના તેના જીવનની, ગરીબીને લીધે તેનું ઓપરેશન નહીં કરાવી શકનાર તેના માતાપિતાની અને તે પછી ચમત્કારની જેમ મળેલા તેના ઈલાજની વાત આ ફિલ્મમાં છે. જન્મ સમયે અથવા અકસ્માતે જેમના હોઠ ચીરાઈ ગયેલા છે અને તેના લીધે મોં કુરૂપ દેખાવાથી સામાન્ય બાળકોની જેમ જેઓ જીવન જીવી શક્તા નથી તેવા બાળકો માટે ઉપરોક્ત વેબસાઈટ અને સંસ્થા આશિર્વાદ લઈને આવે છે. આવી કુરૂપતાઓની કહાણી ભારતમાં ઓછી નથી. વર્ષે ૩૫૦૦૦ આવા બાળકો જન્મે છે જેમનો ઉપલો હોઠ ચિરાયેલો અથવા અવ્યવસ્થિત રીતે વિકસેલો હોય છે. બાળકોને ભણતી વખતે અને સામાન્ય જીવનમાં અવગણના દ્વારા અને તે પછી નોકરી કે જીવનસાથી મેળવવામાં આના લીધે ઘણી તકલીફો સર્જાઈ શકે છે. એકાદ સદી પહેલા આવા બાળકોને જન્મતાં વેત મારી નાંખવામાં આવતા.